
847.

Na osnovu člana 31 stav 3 Zakona o zaštiti jednakosti i zabrani diskriminacije ("Službeni list CG", broj 2/26), Ministarstvo ljudskih i manjinskih prava donijelo je

PRAVILNIK

O SADRŽAJU I NAČINU VOĐENJA POSEBNE EVIDENCIJE O SLUČAJEVIMA PRIJAVLJENE DISKRIMINACIJE

("Službeni list Crne Gore", br. 044/26 od 27.03.2026)

Član 1

Ovim pravilnikom propisuje se bliži sadržaj i način vođenja posebne evidencije o podnijetim prijavama, pokrenutim postupcima i donijetim odlukama u vezi sa diskriminacijom (u daljem tekstu: posebna evidencija) u sudovima, državnim tužilaštvima, organizacionoj jedinici organa državne uprave nadležnog za unutrašnje poslove koja vrši policijske poslove i organima koji vrše inspekcijski nadzor.

Član 2

U posebnu evidenciju koju vode sudovi unose se podaci o predmetima u vezi sa diskriminacijom, i to:

   1) podaci o podnosiocu/teljki prijave za diskriminatorsko postupanje (ime, prezime, prebivalište, pol i starost);

   2) broj podnijetih tužbi za utvrđenje diskriminatorskog postupanja; za zabranu vršenja radnje od koje prijeti diskriminacija, odnosno zabranu ponavljanja radnje diskriminacije; za uklanjanje posljedica diskriminatorskog postupanja; za naknadu štete, u skladu sa zakonom; za objavljivanje presude kojom je utvrđena diskriminacija u medijima, na trošak tuženog/e; za poništenje diskriminatorskog upravnog akta ili druge upravne radnje; broj podnijetih privatnih tužbi oštećenog/e kao tužioca/teljke, optužnih predloga, odnosno optužnica;

   3) datum podnošenja tužbe za zaštitu od diskriminacije;

   4) datum podnošenja optužnog predloga, odnosno podizanja optužnice za diskriminatorsko postupanje;

   5) broj usvojenih tužbi, odnosno osuđujućih presuda;

   6) broj odbačenih tužbi, broj odbijenih tužbi, optužnih predloga, odnosno optužnica i broj obustavljenih postupaka za diskriminatorsko postupanje;

   7) broj odluka kojima se određuje privremena mjera za sprečavanje opasnosti od nastupanja nenadoknadive štete, a naročito teške povrede prava na jednako postupanje ili sprečavanje nasilja;

   8) broj donesenih pravosnažnih presuda za diskriminatorsko postupanje;

   9) broj izjavljenih revizija za predmete u vezi sa diskriminacijom;

   10) vrijeme trajanja postupka pred sudom za predmete u vezi sa diskriminacijom;

   11) osnov diskriminacije; i

   12) podaci o motivu mržnje u skladu sa članom 42a Krivičnog zakonika Crne Gore (vrsta djela, identitet učinilaca/teljki, datum podnošenja optužnog predloga ili optužnice, status i ishod postupka).

Član 3

U posebnu evidenciju koju vode sudovi za prekršaje unose se podaci o predmetima u vezi sa diskriminacijom, i to:

   1) podaci o podnosiocu/teljki prekršajne prijave za diskriminatorsko postupanje (ime, prezime, prebivalište, pol i starost);

   2) datum podnošenja zahtjeva za pokretanje prekršajnog postupka za diskriminatorsko postupanje;

   3) broj podnijetih zahtjeva za pokretanje prekršajnih postupaka za diskriminatorsko postupanje;

   4) broj usvojenih zahtjeva za pokretanje prekršajnih postupaka za diskriminatorsko postupanje;

   5) broj odbačenih zahtjeva za pokretanje prekršajnih postupaka za diskriminatorsko postupanje;

   6) broj i datum donesenih pravosnažnih odluka za diskriminatorsko postupanje;

   7) vrijeme trajanja postupaka pred sudovima za prekršaje za predmete u vezi sa diskriminacijom;

   8) osnov diskriminacije; i

   9) podaci o motivu mržnje u skladu sa članom 42a Krivičnog zakonika Crne Gore (vrsta djela, identitet učinilaca/teljki, datum podnošenja optužnog predloga ili optužnice, status i ishod postupka).

Član 4

U posebnu evidenciju koju vode državna tužilaštva, unose se podaci o predmetima u vezi sa diskriminacijom, i to:

   1) podaci o podnosiocu/teljki krivične prijave za diskriminatorsko postupanje (ime, prezime, prebivalište, pol i starost);

   2) datum podnošenja krivične prijave za diskriminatorsko postupanje;

   3) broj primljenih krivičnih prijava za diskriminatorsko postupanje;

   4) broj odbačenih krivičnih prijava za diskriminatorsko postupanje;

   5) broj podnijetih optužnih predloga, odnosno podignutih optužnica za diskriminatorsko postupanje;

   6) broj potvrđenih optužnih predloga, odnosno optužnica za diskriminatorsko postupanje;

   7) broj odbijenih optužnih predloga, odnosno optužnica za diskriminatorsko postupanje;

   8) broj izdatih naredbi za prekid ili obustavu istrage za diskriminatorsko postupanje;

   9) vrijeme trajanja postupka pred državnim tužilaštvom za predmete u vezi sa diskriminacijom;

   10) osnov diskriminacije; i

   11) podaci o motivu mržnje u skladu sa članom 42a Krivičnog zakonika Crne Gore (vrsta djela, identitet učinilaca/teljki, datum podnošenja optužnog predloga ili optužnice, status i ishod postupka).

Član 5

U posebnu evidenciju koju vodi organizaciona jedinica organa državne uprave nadležnog za unutrašnje poslove koja vrši policijske poslove unose se podaci o predmetima u vezi sa diskriminacijom, i to:

   1) podaci o podnosiocu/teljki prekršajne prijave za diskriminatorsko postupanje (ime, prezime, prebivalište, pol i starost);

   2) broj i datum primljenih prijava za diskriminatorsko postupanje;

   3) broj usvojenih prijava za diskriminatorsko postupanje;

   4) broj odbijenih prijava za diskriminatorsko postupanje;

   5) broj i datum podnošenja krivične prijave za diskriminatorsko postupanje;

   6) broj i datum podnijetih zahtjeva za pokretanje prekršajnog postupka za diskriminatorsko postupanje;

   7) vrijeme trajanja postupaka pred organizacionom jedinicom organa državne uprave nadležnog za unutrašnje poslove koja vrši policijske poslove za predmete u vezi sa diskriminacijom;

   8) osnov diskriminacije; i

   9) podaci o motivu mržnje u skladu sa članom 42a Krivičnog zakonika Crne Gore (vrsta djela, identitet učinilaca/teljki, datum podnošenja optužnog predloga ili optužnice, status i ishod postupka).

Član 6

U posebnu evidenciju koju vode organi koji vrše inspekcijski nadzor unose se podaci o predmetima u vezi sa diskriminacijom, i to:

   1) podaci o podnosiocu/teljki prekršajne prijave za diskriminatorsko postupanje (ime, prezime, prebivalište, pol i starost);

   2) broj i datum primljenih prijava za diskriminatorsko postupanje;

   3) broj usvojenih prijava za diskriminatorsko postupanje;

   4) broj odbijenih prijava za diskriminatorsko postupanje;

   5) broj i datum podnošenja zahtjeva za pokretanje prekršajnog postupka za diskriminatorsko postupanje;

   6) vrijeme trajanja postupaka pred organima koji vrše inspekcijski nadzor za predmete u vezi sa diskriminacijom;

   7) osnov diskriminacije i područje;

   8) broj i vrsta izrečenih mjera pred organima koji vrše inspekcijski nadzor; i

   9) podaci o motivu mržnje u skladu sa članom 42a Krivičnog zakonika Crne Gore (vrsta djela, identitet učinilaca/teljki, datum podnošenja optužnog predloga ili optužnice, status i ishod postupka).

Član 7

Posebna evidencija predstavlja elektronski vođenu bazu podataka koja omogućava neposredan pristup podacima Zaštitniku/ci ljudskih prava i sloboda Crne Gore.

Podaci u posebnoj evidenciji sistematizuju se i vode u obliku elektronskog registra.

Član 8

U posebnoj evidenciji će se posebno označavati predmeti u kojima postoji neki od težih oblika diskriminacije, u skladu sa članom 17 zakona kojim se uređuje zaštita jednakosti i zabrana diskriminacije.

Ako je u predmetu prisutno više oblika diskriminacije iz člana 17 zakona kojim se uređuje zaštita jednakosti i zabrana diskriminacije, u evidenciji se označavaju svi utvrđeni oblici.

Član 9

Podaci u posebnoj evidenciji moraju se redovno ažurirati.

Član 10

Danom stupanja na snagu ovog pravilnika prestaje da važi Pravilnik o sadržaju i načinu vođenja posebne evidencije o slučajevima prijavljene diskriminacije ("Službeni list CG", broj 50/14).

Član 11

Ovaj pravilnik stupa na snagu osmog dana od dana objavljivanja u "Službenom listu Crne Gore".

Broj: 01-040/26-413/1

Podgorica, 25. marta 2026. godine

Ministar,

Fatmir Gjeka, s.r.

